Priekšlikums Padomes regula ar kuru groza Padomes Regulu (EK) Nr. 332/2002, ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm /* COM/2008/0717 galīgā redakcija - CNS 2008/0208 */





[pic] | EIROPAS KOPIENU KOMISIJA | Briselē, 30.10.2008 COM(2008) 717 galīgā redakcija 2008/0208 (CNS) Priekšlikums PADOMES REGULA ar kuru groza Padomes Regulu (EK) Nr. 332/2002, ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm (iesniegusi Komisija) PASKAIDROJUMA RAKSTS 1. Ar Padomes Regulu (EK) Nr. 332/2002 tika izveidots vidēja termiņa finansiālas palīdzības mehānisms attiecībā uz dalībvalstu maksājumu bilancēm, aizstājot iepriekšējo, ar Padomes Regulu (EEK) Nr. 1969/88 izveidoto instrumentu. Tādējādi tiek īstenots Līguma 119. pantā paredzētais mehānisms — Kopiena var dalībvalstij piešķirt savstarpēju palīdzību, ja „attiecībā uz dalībvalsts maksājumu bilanci tai radušās grūtības vai draud nopietnas grūtības, ko radījusi vai nu vispārēja tās maksājumu bilances nestabilitāte, vai arī valūta, kas ir apgrozībā attiecīgajā dalībvalstī”, ar nosacījumu, ka šī dalībvalsts neietilpst euro zonā. 2. Minētā regula, kas pieņemta 2002. gada februārī, samazināja iepriekšējā regulā noteikto slieksni no 16 miljardiem euro līdz 12 miljardiem euro. Lēmuma pamatā bija būtiskais iespējamo saņēmēju skaita samazinājums, jo tajā laikā tikai trīs dalībvalstis neietilpa euro zonā. Lai gan 8. apsvērumā minēts, ka „šķiet, tiks ņemta vērā (..) Eiropas Savienības paplašināšanās nākotnē”, starptautiskās finansiālās situācijas attīstība liek secināt, ka ar noteikto summu var nepietikt, ja vairākām dalībvalstīm vajadzīgs ievērojams vidēja termiņa finansiāls atbalsts no Kopienas. Tāpēc tiek ierosināts paaugstināt maksimālo summu līdz 25 miljardiem euro, lai palielinātu Eiropas Savienības spēju reaģēt uz to dalībvalstu potenciālajām vajadzībām, kuras neatrodas euro zonā. 3. Tiek ierosināts arī izveidot īpašu procedūru maksimālās summas pārskatīšanai, ja steidzami vajadzīgs šādu lēmumu pieņemt, jo pašreizējā procedūra — kura paredz pašas Regulas 332/2002 pārskatīšanu, izmantojot Līguma 308. pantā noteikto kārtību — ir pārāk laikietilpīga situācijās, kad netipiski spēcīgu tirgus traucējumu dēļ vajadzīga ātra rīcība. Komisijai jāsaņem Padomes pilnvarojums lemt par maksimālās summas pārskatīšanu pēc tam, kad saņemts Ekonomikas un finanšu komitejas atzinums par steidzamas rīcības nepieciešamību un par jaunu maksimālo summu. Ja steidzama rīcība nav vajadzīga vai ja Ekonomikas un finanšu komiteja iebilst pret steidzamu procedūru vai pret jauno ierosināto maksimālo summu, tiktu saglabāta parastā pārskatīšanas procedūra. 2008/0208 (CNS) Priekšlikums PADOMES REGULA ar kuru groza Padomes Regulu (EK) Nr. 332/2002, ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 308. pantu, ņemot vērā Komisijas priekšlikumu[1], kas iesniegts pēc apspriešanās ar Ekonomikas un finanšu komiteju, ņemot vērā Eiropas Parlamenta atzinumu[2], ņemot vērā Eiropas Centrālās bankas atzinumu, tā kā: (1) Daudzas dalībvalstis atrodas ārpus euro zonas, un pastāv iespēja, ka vairākām no šīm valstīm pašreizējā globālās finanšu krīzes situācijā būs vajadzīga vidēja termiņa finansiāla palīdzība no Kopienas, tāpēc ievērojami jāpaaugstina dalībvalstīm izsniegtu neatmaksātu kredītu maksimālā summa, kas noteikta Regulā (EK) Nr. 332/2002. (2) Maksimālās summas turpmākai pārskatīšanai jāparedz ad hoc procedūra, lai palielinātu Kopienas spēju ātri reaģēt uz nopietnām finansiālās vides izmaiņām, kas ietekmē dalībvalstīm iespējami vajadzīgā atbalsta kopējo summu. (3) Tādēļ attiecīgi jāgroza Regula (EK) Nr. 332/2002, IR PIEŅĒMUSI ŠO REGULU. 1. pants Regulas (EK) Nr. 332/2002 1. pantu groza šādi. 1. punkta otro daļu aizstāj ar šādu: „Limits kopējai pamatsummai, ko saskaņā ar šo mehānismu var aizdot dalībvalstīm, ir 25 miljardi euro.”; Pievieno šādu 3. punktu: „Ja finansiālās vides būtiskas pasliktināšanās dēļ vairākām dalībvalstīm vajadzīgs steidzams vidēja termiņa finansiāls atbalsts no Kopienas, Komisija var lemt par limita pārskatīšanu, kad ir saņemts Ekonomikas un finanšu komitejas atzinums par steidzamas rīcības nepieciešamību un par jaunu maksimālo summu. Jaunā maksimālā summa stājas spēkā nākamajā dienā pēc tās publicēšanas Eiropas Savienības Oficiālajā Vēstnesī .” 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī . Šī regula uzliek saistības kopumā un ir tieši piemērojama visās dalībvalstīs. Briselē, 2008. gada XX. decembrī Padomes vārdā — priekšsēdētājs [1] OV C […], […], […]. lpp. [2] OV C […], […], […]. lpp.